정조 21년
仁同府使崔獻重疏曰伏以臣下邑之一謫吏也惟當屛伏官次自訟愆尤而已何敢以細瑣一縣之事情猥徹文字仰瀆天聽而念臣荷天地再生之恩有湯火一死之願則區區自效惟是隨處殫竭以圖塵刹之萬一而況於陛辭之日殿下不揆臣無狀乃以本邑之弊局至降前席之溫諭臣拜命以退衷情益激早夜憂懼不敢遑寧而其奈痼瘼如毛髮之無不受病橋救非駑鈍之所可着手到此力盡計窮惟有控訴於道臣一條而雖以道臣之爲民邑靡不用極亦難望其事事曲施盡如所願則其勢將徒費商量苟幸彌縫而止耳臣而如是則是負殿下也負臣心也此臣所以寧被猥越之誅而不敢爲泯默計也謹就其大者急者而略陳之欲望處分焉其一曰軍政本邑民戶觀於每式帳籍號曰四千一百餘戶而此皆襲謬而虛增也前後流亡殆過千戶間有新接與漏戶者亦爲累百戶査之又査以得補失猶不滿三千七百餘戶而班戶過其半吏校校院生各驛屬他官軍殘疾鱞寡若此之類又居其半則官得以民使而身役之者實不過千戶然而軍額之設肇在昔年殷富之時故其額則惟舊也蓋兵訓禁御上納及正軍資保巡營各營鎭收布之屬合爲二千三百餘名若其本府馬步軍烽軍撥軍驛保各樣名目又在此數之外統以計之幾至四千名之多以若民戶較若軍總已不相當而況其故者殆踰三百而逃者倍之歲遠年深便成鬼錄黃口之簽民不爲怪白骨之徵吏以爲常無洞不徵非族亦罹去者相續居者益困民無固志如鳥將飛吁亦慽矣軍額之移送他邑雖有一二近例此猶腹心之疾而移之手足也自國家視之均之爲一身之疾苦則臣姑不敢援以爲例遽然仰請而但當覈其漏丁汰其冒錄細加査櫛漸就釐正而已如是而畢竟刮毛已盡削木不得則亦非臣智慮之所敢及也大抵軍政之日縮專由於籍法之不明凡有移來問其緣何事故來自何方令統內告官官必照驗其舊居官公文然後始許容接否者論以重律古之法意如是也故盜賊無以容其跡良賤不得匿其名今也則不然自去自來無所管攝咫尺之地移坐越境則舊居官莫知其何向新居官亦不知其誰來逃丁漏戶莫之禁焉而間或見充於軍役則乃曰吾是某邑某役圖得公文依例得頉閑遊自在發奸無路今雖不得申明舊典第有不煩不撓行之至易者逃軍避役之類自其所居地方官逐式按籍某邑某役別爲一案文移該邑互相勘準如有漏案之類不許公文而圖頉俾得隨居而簽丁著爲令式邑邑皆然則均有所得俱無所失而奸民亦莫售其蝙蝠之計矣無煩軍額之移送他邑而豈不爲救弊防僞之一大政耶其一曰田政本邑素以褊小中經洛江水勢之所激嚙雖在平歲岸善滻落而況經壬子大潦便成一番滄桑此則朝家之所已洞燭也何幸降續之令査頉之諭不啻申複而今又十行溫旨眷眷嶺民字字懇惻怳若寒谷之吹暖沈疴之祛體奉此德音宣布坊曲使民樂利而願耕而已今何敢更有煩陳而第念田野未嘗不日闢而國結則不見有顯加一經水澇又添水災恩澤隨竭經費益縮論以國計寧容若是蓋自庚子量以後歲月寢久鉤梯莫下吏緣爲奸民與分利東田之卜混出於西田北畝之結折入於南畝或虞耕而芮稅或揚下而雍賦又其量後原田雖陳亦徵年年訴冤其牒成軸經界如是而民安得不困且其至冤者反畓也嶺俗善爲反畓遍審境內三分居一遇旱全棄殆甚於原畓而法無給災故災如今年而初不得擧論朝家雖知其冤而亦末如之何矣此蓋量久之爲弊非一二計也改量之需本出於民則雖非災歲之所可議及而民國之大政莫急於此矣其一曰糴政本邑分留實總雖曰二萬九千九百餘石而溯考倉簿則半是虛留虛留之中吏奴逋爲八千三百九十餘石民反爲二千二百五十餘石流來指徵無處者又爲一千一百餘石雖知本道糴政之無邑無弊而亦不料可驚可愕之至於此極也揆以國綱良可寒心然而此非一朝一夕之故而所由來久矣噫倉色之逋猶可說也而數三十箇若吏若奴之如鶉如鵠者無人不逋父而子傳弟而兄受多或至累百包少不下百餘包此誠他邑之所未聞也蓋官旣殘薄下無沾漑故其所爲逋不一其道或以養結而換石或以虛戶而疊受公幹而無面則其債成逋煙役而米收則其息爲還卜價之移錄便成俗習私債之混載看作常例間又舊還竝起於年豐而餘力殆盡於歲末則此亦終歸於仍分或飢饉而全家遠逃或疾疫而十室俱空者此所謂指徵無處而始也分屬於洞族族亦隨亡洞又難支則仍成虛簿轉相傳掌此皆吏逋民反之同歸於一轍而歲增年加耗上生耗如腫內潰莫可下手此而掩置則幾何而不至於無邑也今雖枚報營門營門亦不過曰督捧而已非不知督捧之外更無容議而幸以有秋則本欲方便處置不至上煩朝廷今焉歲旣大謬亦皆貧且無依許多數爻收殺無望如壓泰山罔知攸措然而事旣現露國有常法用法非難救弊當先如欲曲加闊狹不失情法則惟有近來他邑限年之已例而已誠使限以幾年排定分數寬其程課俾各盡力則公穀不至消磨邑事亦可以稍得整頓矣若夫指徵無處者旣無法令之可施又無年限之可論則白減非邑倅之所敢請虛錄非臣職之所敢出臣於此思量已熟而誠莫知爲計也弊到極處宜若更無加此而抑又有潛滋暗長之大逋焉本邑自來至殘他無容措凡係大小公下一切皆出於民斂故民不支堪曾在六七十年前從民所願每年每戶各收牟一斗租二斗名之曰民役庫應一年公下今其所謂傳關氷丁京外主人役價各司年例所納種種此等之類不可殫記行之已久公下之古無今有者條例轉加以其所收不能當所費每年加下輒爲三百餘石而先貸倉穀已成邑例此皆鄕員之所主管故式例應下之外官不得私犯其用也鄕會而照檢其斂也亦鄕會而議定間或加斗以報倉貸而連仍歉荒流作虛留者今爲一千九百餘石此雖公用實則民逋今欲一時竝徵於民則戶出十斗始可了當其爲難支之隱憂孰大於此旣無他條拮据而將至不得不徵民則此亦一體限年或爲一道也惟此諸條孰非危急而視諸當頭民事猶屬差緩臣請極言而無諱也年來嶠南水旱荐仍壬子而甲寅甲寅而今年間豐雖幸稍蘇大病尙有餘毒而今又降災可哀匪民大槪今年之農非移秧之愆期直是旱損爲災故有水處全熟無水處全棄統論一道誠有勝於甲寅者而以尤甚處言之其不及甲寅遠矣甲寅則得雨雖晩而節序尙早故枯損之秧更能傍岐傍岐之莖亦能發穗有半食者有半半食者幾乎無畝不然未嘗全失況其田穀則優稱免歉而今年則七月初旬之雨於其汚下不甚受旱處賴以扶接元氣得至成熟而若其高燥已枯損者纔有根底之萌矣而旋又再旱白露遽催故所成就止於扶疎之葉徒自靑靑而已畓災如此而田損則尤有甚焉行路所指臣焉敢誣也蓋本邑處沿兼野本無高山巨川之蒙其利澤又無池洑堤堰之早備貯蓄而都是奉天之地反畓之類故辛苦汲引能得入實者如九牛之一毛滿目蕭條尙不掛鎌者如楚軍所過無不殘滅臣於看坪之路十里五里稀聞打租之聲前村後村無非捋稷之行方秋如此入冬可知到處遮訴者惟以活此軀命願作仁民爲言執災多寡不甚爭難而輒曰朝夕溝壑不死則去身且不有安用災爲言出其情如泣如訴此皆尤甚之最者也前後道啓雖已備陳而殿下深居九重亦何由盡燭似此眞境耶然而下之所不敢請者而惟殿下默運神會於寤寐南顧之中軍案籍單特命退行奴貢僧番亦皆許停繼以新還之分數停退旣詢於廊廟又付詣道臣俾無一夫之冤漏而必欲實惠之下究恩言一下如纊如飽凡在蔀屋就不感祝而年來朝家所以施之者一於恩而法或遜也故百姓猶不畏國穀之重殆若啼飢之穉恃父母之愛而長驕癡之習急之則其去也如欲哭之淚緩之則其罪也有居末之律謹當殫臣之誠竭民之力而已且況軍布之分等代錢又何等特恩異典則前後軫念至矣盡矣民雖至愚更何餘感而第今口還尙無可望身役從以竝起里正之督其猛如虎行且荷擔其勢必至雖欲寬緩不迫俾有容旋京納有限無以待到歲前則外邑事勢已極悶隘而以今村象推想來春雖不擾不侵俾安其居猶患救死而不贍況其許多徭役又當次第逼迫者乎惠廳之納倭供之輸非可容議民之倖望猶在於軍布結錢之退待麥後而此非一守臣所敢唐突煩請者則一邊賑飢一邊督納臣未敢知此時民心將如何鎭安如臣不才猥受民責自玆以往無非臣俟勘之日也至若架山餉還係是軍需則設有民弊亦何足恤而第仁之距漆雖曰隣境遠者至八九十里近亦持宿糧故或替受而半歸面任之虛費或歇賣而徒資倉屬之射利且其精納糲受小受大納之弊有不可毛擧而以本穀則點退而改備欲防納則高價而倍入況其捧糴每在冬月轉粟如上靑天嶺峻氷滑馬牛太半跌傷天寒雪積男女不勝負戴如羊迫束令人傷悲年豐而猶然況於飢荒之民乎纔因道請雖幸三分二捧留平倉而群情則猶以甲寅之全數擇留爲望民之所欲誠不可極也臣於此竊有區區愚見本府有所謂天生山城參差石勢不城如城所以天生得名而世傳故忠翼公郭再佑䤋倭之地也所獲兵器如長槍震天雷之類尙在山城軍庫中今按本集有曰晉州可守而工役未畢釜山決不可守惟仁同天生山城天生絶壁四面削立內城則東南西北皆無受敵處倉庫軍幕亦皆營立兵器軍餉今方輸入外城則西北二隅亦如內城只於東隅似有受敵處故劃其地形已築石城一道之內惟此一城居中作鎭左右控制一夫當關衆賊莫犯脫有變急定爲必守之地此乃萬曆甲辰以察理使巡審城池狀本也其時設施之蹟今不可考然而本邑之陞爲府使蓋以是城而別置山倉有穀千餘石有土兵焉有軍器焉有僧統焉又有別將今爲邑校之窠而名登殿最先於鳥嶺則城固不輕而重矣今雖不得新創別般規模如架山之爲而本府旣有山城又有倉庫則本府軍餉許捧於本府山城此實慮遠蘇弊之兩得其宜何必捨本府之近而遠輸於架山以貽殘邑人民無窮之弊也仁民之至願於此久矣而莫遂其願者特以南倉卽巡營所管也巡營不爲之變通則邑倅無以爲力故也況其三穀都數不過爲千六百石而平倉之捧已成近例無論豐歉幾乎無歲不然則與其每煩狀請無寧永爲定式使本府山城兼作架山之外援則尤豈不有得於緩急之相須耶又有一大弊焉卽統營移轉也本府所在統營還穀中每年三四百石隨其所劃舡運以納而其斛無量其米極精每當春納使民改舂而須費三石僅充二斛所縮之數則加徵於民萊府下納亦如此例而下納則旣出結役弊亦無奈惟此移轉名曰還穀而斛入品極無異下納從以白徵其縮者不幾近於無名而厲民者乎今若一依各衙門耗條作錢例俾爲定式則可救此弊而又況今年則尤甚災邑難責常例倉簿旣如是枵然來春接齊茫如中流之遇風所恃者惟營門之優劃移粟而惟此庫中已儲之穀又何可奪送飢民口吻中物耶明春則本邑當納之數姑許停免移劃於三道稍實沿邑則於統營別無所損在本邑則受惠大矣凡此所陳莫非本邑朝夕存亡之機而苟非朝家別賜軫恤不惟邑宰之莫敢便宜雖道臣亦不得以專之也力窮勢隘掩覆不得玆敢冒陳煩瑣仰瀆崇嚴伏願聖明特垂憐察亟令廟堂逐條稟旨分付道臣劃卽變通俾一邑殘氓快得梳洗得以舞蹈於仁天雨露之中千萬幸甚仍伏念臣以處地則守土之卑也以言事則傷弓之怯也縱有一得之愚寧犯三緘之戒而猶不自靖今又妄發誠以寸忱亶在於盡分私義未遑於自恤而亦有感於我聖上一念爲民如傷若保之盛德至誠也水旱必奏雖不敢自比於古人而流民圖獻亦未必多讓於監門緣臣一言有補民邑則僭越之罪實所甘心臣無任云云省疏具悉見爾疏嶺民之情如在目中卽令廟堂今日內逐條回啓待回下爾其隨處宣揚俾有安堵之效